Ny partshøring

Til Albertslund Kommune Miljø og Teknik.   
Partshøring efter Byggeloven: Modstand mod opsætning af mobilmast på 36 meter på Egelundsvej 7A, 2620 Albertslund.

På vegne af grundejere i Gl. Vridsløse Landsby og flere henvendelser til bestyrelsen sendes der hermed for Grundejerforeningen i Gl. Vridsløse ny partshøring til Albertslund Kommune vedr modstand mod etablering af 36 meter høj mobilmast på Egelundsvej 7A, 2620 Albertslund.   
  
Dette begrundes i at lokalplan nr 12,0 har til formål:   
“- at fastholde landsbyområdet til bolig- og erhvervsformål samt offentlige formål  
- at bevare landsbymiljøets bebyggelsesmønster, gadenet, gadekær og beplantning  
- at udpege bevaringsværdig bebyggelse  
- at nybyggeri og om- og tilbygninger udformes i overensstemmelse med den stedlige byggetradition og kan indpasses i det eksisterende landsbymiljø  
- at sikre ny erhvervsbebyggelse langs Roskildevej afskærmes i forhold til landsbyen “.

Bygningsstrukturen i landsbyen med traditionelle nyere og ældre landsbyhuse og flere af dem med bindingsværk og stråtage samt gamle bevaringsværdige træer og beplantningsform er af stor betydning for gadebilledet.   
I Byplanvedtægt nr 12,0 for området ved Vridsløse landsby: “ Der må inden for områderne ikke udøves nogen art af virksomhed, som ved støv, røg, lugt, rystelser eller ved sit udseende eller på anden måde efter Kommunalbestyrelsens skøn er til ulempe for de omboende”.   
  
Ved opsætning af mobil mast på Egelundsvej 7A vil den høje mast på 36 meter skæmme Gl. Vridsløse landsby, da masten vil rage langt op over træerne og de omkringliggende boliger. Mange grundejere vil blive berørte.   
Det vil forringe landsbyens landsbypræg og masten vil være synlig mange steder i landsbyen. Formålet er i Gl. Vridsløse at bevare vores landsbypræg. Og det mener vi ikke, vi kan når masten placeres der, hvor den er planlagt. Udfra den mail der er sendt til boligejerne i E-boks d. 8/5-2023 med link til illustrationerne er der desværre ikke illustrationer/billeder med udsigt fra Gl. Vridsløse, der illustrerer og viser hvor meget den kan ses flere forskellige steder fra i vores landsby.   
Desuden er der også stor risiko for værdiforringelse af grundejernes bolig især ved salg for øje.   
I de forskellige lokalplaner i området, hvor masten ønskes placeret, står der bl.a. i lokalplan 23.3 Institution i Albertslund Midt paragraf 7 stk 7,5: “ Der må ikke opsættes master, parabolantenner eller sendeudstyr til telekommunikation som er synlig for institutionens udearealer, sti og vej”.  
  
I lokalplan 23.2 for Albertslund Vest- parcelhuse paragraf 7, stk 7,5: “ Der må ikke etableres nye fritstående antennemaster i området”.   
  
Vi anerkender, at der er ansøgt om en mobilmast, men det må være muligt for Albertslund Kommune at anvise en placering væk fra bynær bebyggelse evt ude på det åbne område væk fra Gl. Vridsløse Landsby og Roskildevej længere mod nord- vest.   
  
Vi vil gerne modtage bekræftelse på partshøring.   
  
Venlig hilsen   
På vegne af Grundejerforeningen i Gl. Vridsløse 2620 Albertslund.   
Bestyrelsesformand Alice Holse, Sprøjtehusstræde 11 og bestyrelsesmedlem Betina Loos, Sprøjtehusstræde 3, 2620 Albertslund